b'\n_START_ARTICLE_\nAlbinas Venclovas\n_START_SECTION_\nBiografija\n_START_PARAGRAPH_\nBaig\xc4\x99s Gra\xc5\xbei\xc5\xa1ki\xc5\xb3 vidurin\xc4\x97s mokyklos a\xc5\xa1tuonias klases, 1972\xe2\x80\x931976 choro dirigavimo mok\xc4\x97si Vilniaus kult\xc5\xabros mokykloje (d\xc4\x97st. A. Petro\xc5\xa1i\xc5\xabt\xc4\x97), o 1976\xe2\x80\x931980 choro dirigavim\xc4\x85 studijavo Lietuvos valstybin\xc4\x97s konservatorijos Klaip\xc4\x97dos fakultetuose (d\xc4\x97st. O. Radzevi\xc4\x8dien\xc4\x97 ir R. Songaila). 1983\xe2\x80\x931984 k\xc4\x97l\xc4\x97 dirigavimo kvalifikacij\xc4\x85 J. Aleksos ir A. Armino vadovaujamuose seminaruose Vilniuje.2002.m A. Venclovas \xc5\xa0iauli\xc5\xb3 universiteto Edukologijos fakultete, baig\xc4\x97 edukologijos studij\xc5\xb3 program\xc4\x85 ir \xc4\xafgijo edukologijos magistro kvalifikacin\xc4\xaf laipsn\xc4\xaf(specializacija-\xc5\xa1vietimo vadyba)._NEWLINE_1980\xe2\x80\x931986 Marijampol\xc4\x97s kult\xc5\xabros mokyklos, o v\xc4\x97liau Marijampol\xc4\x97s auk\xc5\xa1tesniosios pedagogikos mokyklos choro dirigavimo ir instrumentin\xc4\x97s muzikos d\xc4\x97stytojas, 1996 gavo vyresniojo mokytojo kvalifikacijos kategorij\xc4\x85._NEWLINE_Nuo 1986 vadovavo Marijampol\xc4\x97s kult\xc5\xabros mokyklos moksleivi\xc5\xb3 mi\xc5\xa1riajam chorui, kuris 1987 respublikin\xc4\x97s moksleivi\xc5\xb3 dain\xc5\xb3 \xc5\xa1vent\xc4\x97s konkurse peln\xc4\x97 pirm\xc4\x85j\xc4\x85 viet\xc4\x85. 1981\xe2\x80\x931983 Marijampol\xc4\x97s profesin\xc4\x97s technikos mokyklos chor\xc5\xb3 ir vokalini\xc5\xb3 ansambli\xc5\xb3 vadovas, respublikin\xc4\x97se ap\xc5\xbei\xc5\xabrose su jais laim\xc4\x97j\xc4\x99s pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3. Taip pat vadovavo Marijampol\xc4\x97s putli\xc5\xb3j\xc5\xb3 verpal\xc5\xb3 fabriko dain\xc5\xb3 ir \xc5\xa1oki\xc5\xb3 liaudies ansambliui, pieno konserv\xc5\xb3 kombinato mi\xc5\xa1riajam chorui, su A. Barausku \xe2\x80\x93 profs\xc4\x85jung\xc5\xb3 kameriniam chorui ir j\xc4\xaf pareng\xc4\x97 1990 tautinei dain\xc5\xb3 \xc5\xa1ventei Vilniuje. Buvo miesto autoremonto gamyklos vyr\xc5\xb3 choro chormeisteris ir moter\xc5\xb3 vokalinio ansamblio vadovas._NEWLINE_A. Venclovas 1980\xe2\x80\x931986 s\xc4\x97kmingai dirbo su Kalvarijos (Marijampol\xc4\x97s r.) kult\xc5\xabros nam\xc5\xb3 mi\xc5\xa1riuoju choru, kuris nema\xc5\xbeai koncertavo ir dalyvavo \xc4\xafvairiuose kult\xc5\xabros renginiuose: J. Naujalio chor\xc5\xb3 konkursuose Raudondvaryje, respublikiniuose konkursuose \xe2\x80\x9eDainuoja darbo Lietuva\xe2\x80\x9c, 1983 Lietuvos televizijos konkurse \xe2\x80\x9eSubatos vakar\xc4\x97l\xc4\xaf", 1985 respublikin\xc4\x97s dain\xc5\xb3 \xc5\xa1vent\xc4\x97s konkurse ir kt. Min\xc4\x97tuose konkursuose choras peln\xc4\x97 pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3. 1984 koncertavo Klaip\xc4\x97doje, 1985 Vilniuje ir Lenkijoje. A. Venclovas dirigavo Marijampol\xc4\x97s miesto ir rajono dain\xc5\xb3 \xc5\xa1vent\xc4\x97se, buvo 1990 Lietuvos tautin\xc4\x97s dain\xc5\xb3 \xc5\xa1vent\xc4\x97s Vilniuje masini\xc5\xb3 dain\xc5\xb3 dirigentas.1999-2011 m. vadovavo Vilkavi\xc5\xa1kio kult\xc5\xabros centro mi\xc5\xa1riam kameriniam chorui\xe2\x80\x9eUOSIJA\xe2\x80\x9c;1997-2006 m. vadovavo LAAS (Lietuvos akl\xc5\xb3j\xc5\xb3 ir silpnaregi\xc5\xb3 s\xc4\x85jungos) Marijampol\xc4\x97s skyriaus mi\xc5\xa1riam vokaliniam ansambliui. Su \xc5\xa1iais kolektyvais dalyvavo \xc4\xafvairiuose konkursuose, festivaliuose bei kituose kult\xc5\xabriniuose renginiuose. Nuo 1998 m. A.Venclovas yra Kalvarijos muzikos mokyklos vyr. mokytojas (akordeono ir gitaros mokytojas bei choreografijos skyriaus koncertmeisteris). Nuo 2007 m. yra \xc4\x8c. Sasnausko choro artistas ir chormeisteris. Nuo 2006 m. vadovauja Marijampol\xc4\x97s laisvalaikio ir u\xc5\xbeimtumo centro kantri kapelai "JOVARAI". Paruo\xc5\xa1ia su kolektyvais \xc4\xafvairi\xc4\x85 koncertin\xc4\x99 program\xc4\x85 ir dalyvauja \xc4\xafvairiuose konkursuose, festivaliuose ir kituose kult\xc5\xabrinio pob\xc5\xabd\xc5\xbeio renginiuose.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'